เอสเอ็มอีห่วงบริโภคฟุบ
ดัชนีความเชื่อมั่นเอสเอ็มอียังนิ่ง ผู้ประกอบการห่วงกำลังซื้อในประเทศฟื้นตัวช้า แถมกลัวปัญหาขาดสภาพคล่อง
19 พ.ย. 2559

ดัชนีความเชื่อมั่นเอสเอ็มอียังนิ่ง ผู้ประกอบการห่วงกำลังซื้อในประเทศฟื้นตัวช้า แถมกลัวปัญหาขาดสภาพคล่อง 
นายเบญจรงค์ สุวรรณคีรี หัวหน้านักวิเคราะห์ ศูนย์วิเคราะห์เศรษฐกิจ ธนาคารทหารไทย เปิดเผยผลสำรวจ “ดัชนีความเชื่อมั่นผู้ประกอบการขนาดย่อม-ทีเอ็มบี” (TMB SME Sentiment Index) ไตรมาส 3/2559 พบว่า ดัชนีความเชื่อมั่นของผู้ประกอบการอยู่ที่ 41.9 สูงขึ้นเล็กน้อยกว่าระดับ 39.4 ในไตรมาสก่อนหน้าและอยู่ในระดับที่ใกล้เคียงกับเมื่อไตรมาสแรกที่ผ่านมา
ทั้งนี้ เอสเอ็มอีมากกว่า 60% ของที่ธนาคารทำแบบสอบถาม ยังมีความกังวลกับภาวะเศรษฐกิจในประเทศและกำลังซื้อที่ฟื้นตัวได้ช้าติดต่อกันเป็นเวลานาน ผู้ประกอบการ 15% กังวลด้านเงินทุนหมุนเวียนโดยเฉพาะปัญหาขาดสภาพคล่อง และ 6% เป็นห่วงเรื่องภัยธรรมชาติจากน้ำท่วม
อย่างไรก็ตาม ด้านความเชื่อมั่นในอนาคตยังอยู่ในระดับที่ดี โดยผู้ประกอบการธุรกิจเอสเอ็มอีมองดัชนีความเชื่อมั่น 3 เดือนข้างหน้า อยู่ที่ระดับ 54.1 ซึ่งอยู่ในเกณฑ์ที่สูงกว่า 50 สะท้อนถึงความเชื่อมั่นในอีก 3 เดือนข้างหน้า ว่าแนวโน้มการดำเนินธุรกิจน่าจะดีขึ้น
“มาตรการกระตุ้นการเบิกจ่ายงบลงทุนของภาครัฐ รวมทั้งการเติบโตของภาคท่องเที่ยว ยังคงเป็นปัจจัยหลักขับเคลื่อนเศรษฐกิจเกือบทุกภูมิภาค ภาระหนี้สินที่เกิดขึ้นจากการกู้ยืมและขาดรายได้ในช่วงก่อนหน้า เป็นเหตุให้การจับจ่ายใช้สอยของผู้บริโภคเป็นไปอย่างระมัดระวัง อีกทั้งราคาพืชเศรษฐกิจ เช่น ข้าว ข้าวโพด มันสำปะหลัง อ้อย ยังอยู่ในระดับต่ำ รั้งให้กำลังซื้อในต่างจังหวัดยังฟื้นตัวในวงจำกัด” นายเบญจรงค์ กล่าว
สำหรับดัชนีความเชื่อมั่นของผู้ประกอบการเอสเอ็มอีรายภูมิภาคปรับดีขึ้น ในพื้นที่ภาคเหนือ ตะวันออกเฉียงเหนือ และภาคกลาง จากไตรมาสก่อน ด้วยปัจจัยหนุนจากการขยายตัวของภาคท่องเที่ยว การเร่งรัดเบิกจ่ายงบลงทุนของภาครัฐ การช่วยเหลือเกษตรกรของรัฐผ่านโครงการสนับสนุนเงินช่วยเหลือต้นทุนการผลิต รวมถึงฝนที่ตกตามฤดูกาลทำให้เกษตรกรสามารถเพาะปลูกได้ตามรอบการผลิตปกติ ก่อให้เกิดการใช้จ่ายและเงินหมุนเวียนในพื้นที่มากกว่าในช่วงไตรมาส 2 สำหรับพื้นที่ กทม. ปริมณฑล ภาคตะวันออกและภาคใต้ ดัชนีความเชื่อมั่นมีทิศทางทรงตัว
นายเบญจรงค์ มองว่า เศรษฐกิจไทยในช่วงไตรมาสสุดท้ายของปีนี้จะฟื้นตัวอย่างช้าๆ ต่อเนื่องไปจนถึงปีหน้า โดยอัตราการขยายตัวของเศรษฐกิจจะเติบโตได้ 3.5% จากการลงทุนโครงสร้างพื้นฐานของภาครัฐและการขยายตัวของภาคท่องเที่ยวในปีหน้า รวมทั้งการขับเคลื่อนธุรกิจสู่เศรษฐกิจดิจิทัลส่งผลให้กลุ่มธุรกิจค้าส่ง ค้าปลีกและบริการ จะขยายตัวได้ดีจากการนำเทคโนโลยีมาใช้